བད་ཀན་ཟ་ཁུ་ནད་ཀྱི་རྒྱུ་ལ་རྒྱུད་བཞི་ལས་དམིགས་བསལ་ཀྱིས་བསྟན་མེད་ནའང་ཤུགས་ལས་ཐ་མལ་བའི་ཁྲག་དང་མཁྲིས་པ།བད་ཀན་རླུང་བཞི་ཡིན་པ་ང་ཚོའི་གསལ་བོར་རྟོགས་ཐུབ་ཏེ་དཔེར་ན་རོ་ལན་ཚྭ་བའི་ཁྲག་དང་མཁྲིས་བ་གཉིས་སྐྱེད་པ་དང་ཚ་བའི་མཁྲིས་པ།མངར་བས་བད་ཀན་དང་མཁྲིས་བ་གཉིས་སྐྱེད་ལ།ནུས་བ་བསིལ་བས་བད་ཀན་དང་རླུང་སྐྱེད་པ་དང་ལྕི་བས་བད་ཀན་སྐྱེད་ཅིང་མེ་དྲོད་ལ་གནོད་པར་བྱེད་པ་ཡིན་ལ་སྤྱོད་ལམ་རླན་ཅན་མལ་འདུག་བྱས་པས་བད་ཀན་སྐྱེད་པ་དང་མེ་དྲོད་ལ་གནོད་པ་ལ་སོགས་ལས་ཁྲག་མཁྲིས་བད་རླུང་བཞི་བོ་ནི་བད་ཀན་ཟ་ཁུའི་རྒྱུ་ཡིན་པ་རང་བཞིན་གྱིས་ཤེས་ཡོང་།ཡིན་ནའང་བྱེ་བྲག་གི་དབྱེ་བའི་སྐབས་ལ་ཁྲག་མཁྲིས་བའི་ཁོངས་སུ་བསྡུས་ནས་བད་མཁྲིས་རླུང་གསུམ་དུ་བཤད་པའང་རྒྱུ་མཚན་དམིགས་བསལ་བ་ཞིག་ཡོད་པ་ཡིན་ལ།དེའི་རྐྱེན་ནི་རོ་ལན་ཚ་མངར་གསུམ་དང་ནུས་བ་བསིལ་ལྕི་ལ་སོགས་པའི་ཟས་རིགས་བསྟེན་དྲགས་པའམ་ཡང་ན་རླན་ཅན་ཡུལ་དུ་དུས་ཡུན་རིང་མོ་ལ་མལ་འདུག་བྱས་པ་ལ་སོགས་ཡིན་པ་སྟེ་རྒྱུད་བཞི་ཡི་བད་ཀན་ནད་གསོ་བ་ལས་བད་ཀན་ལྒང་བར་ལྷུང་བའི་ཟ་ཁུ་འགྱུར།།ཞེས་དང་ཡང་རྒྱུད་བཞི་ཡི་གཅིན་སྙི་གསོ་བ་ལས་རྒྱུ་རྐྱེན་ལན་ཚ་མངར་བསིལ་ལྕི་བའི་ཟས།།རླན་ཅན་མལ་འདུག་བད་ཀན་ཚིལ་འཕེལ་བ།།ལྒང་བར་ཟགས་པས་ཟ་ཁུ་སྐྱེད་པར་བྱེད།།ཅེས་སློང་རྐྱེན་ནི་གསལ་བོར་གསུངས་ཡོད།